**ΟΔΗΓΙΕΣ ΓΙΑ ΤΗΝ ΕΚΠΟΝΗΣΗ ΕΡΓΑΣΙΩΝ**

Στο πλαίσιο του μαθήματος μπορείτε να ενισχύσετε τον τελικό σας βαθμό ως τρεις επιπλέον μονάδες με την εκπόνηση προαιρετικής εργασίας. Η εργασία αφορά καταγραφή με **επιτόπια έρευνα** εθίμων από τον τόπο καταγωγής ή διαμονής σας. Τα έθιμα μπορεί να αφορούν:

* τον κύκλο της ζωής (γέννηση- γάμος- θάνατος),
* τον ετήσιο παραγωγικό κύκλο (σπορά- θέρος- τρύγος- ψάρεμα και γενικά οποιαδήποτε εργασία),
* τον κύκλο των γιορτών (κινητές και ακίνητες γιορτές),
* οποιοδήποτε έθιμο εμπίπτει στα ενδιαφέροντά σας

Σε κάθε περίπτωση:

α) Γράφετε ορισμένες πληροφορίες για τα συμφραζόμενα της έρευνας, τον χώρο και τον χρόνο, καθώς και για τη δική σας παρουσία. Συγκεκριμένα:

* Ποιος είναι ο χώρος της έρευνας; Γράφετε μερικά στοιχεία για το χωριό/ πόλη που έχετε επισκεφτεί, για να πάρετε τις πληροφορίες σας: φυσικά κατονομάζετε τον χώρο, τον προσδιορίζετε γεωγραφικά, αναφέρετε τον αριθμό των κατοίκων και τις παραγωγικές τους δραστηριότητες.
* Στη συνέχεια αναφέρεστε στο πώς μπήκατε στον χώρο και αν συναντήσατε δυσκολίες στην προσέγγιση των ανθρώπων της έρευνας σας: πρόκειται για τον τόπο καταγωγής σας ή για άλλη περιοχή; Πώς σας αντιμετώπισαν οι πληροφοριοδότες; Φιλικά; Με αδιαφορία; Πώς τους εντοπίσατε; Ανήκουν στο οικογενειακό ή φιλικό σας περιβάλλον ή όχι; Ποιοι χρειάστηκε, ενδεχομένως, να μεσολαβήσουν, για να τους συναντήσετε; Που έγινε η καταγραφή; Στο σπίτι τους; Σε καφενείο; Σε άλλον χώρο; Υπήρξε μια ή περισσότερες συναντήσεις; Χρησιμοποιήσατε μαγνητόφωνο; Πόσο διήρκεσε η καταγραφή; Υπήρχε ένας πληροφοριοδότης ή περισσότεροι;

β) Δηλώνετε:

* Ονοματεπώνυμο ή ψευδώνυμο του λέγοντος/-όντων
* Ηλικία- ημερομηνία γέννησης:
* Μορφωτικό επίπεδο:
* Επάγγελμα:
* Οικογενειακή κατάσταση:

γ) Τέλος καταγράφετε ό,τι σας έχουν αφηγηθεί **επακριβώς** με κάθε ιδιωματισμό **χωρίς** να παρεμβαίνετε και να διορθώνετε τυχόν λάθη, όπως εκφραστικά, διατύπωσης και χωρίς να κάνετε προσθήκες.

**Β) Προδιαγραφές εργασίας**

* Σε κάθε περίπτωση οφείλετε να μου δηλώσετε το θέμα που έχετε επιλέξει, ώστε να έχετε εκ μέρους μου την απαραίτητη ειδική καθοδήγηση σχετικά με την έκταση της εργασίας και τη σχετική βιβλιογραφία, αν χρειαστεί. Μπορείτε να επικοινωνήσετε μαζί μου, εκτός από το μάθημα, και ηλεκτρονικά, στο e class ή στη διεύθυνση: vkamin@uop.gr
* Τις εργασίες θα μου τις παραδώσετε σε γραπτή μορφή –συνοδευόμενες και από ηχογραφημένη καταγραφή, αν φυσικά υπάρχει.
* Οι εργασίες σας θα πρέπει να παραδοθούν τουλάχιστον μία εβδομάδα πριν από την εξέταση του μαθήματος. Φυσικά όσοι/ες θέλετε μπορείτε να τις παραδώσετε νωρίτερα° επιπλέον, όσοι/ες επιθυμείτε μπορείτε να παρουσιάσετε τις εργασίες σας στο μάθημα.
* Τέλος στο εξώφυλλο θα πρέπει να αναγράφονται τα εξής στοιχεία:

**ΠΑΝΕΠΙΣΤΗΜΙΟ ΠΕΛΟΠΟΝΝΗΣΟΥ**

**ΤΜΗΜΑ: ΦΙΛΟΛΟΓΙΑΣ**

**ΜΑΘΗΜΑ: ΕΙΣΑΓΩΓΗ ΣΤΗ ΛΑΟΓΡΑΦΙΑ**

**ΔΙΔΑΣΚΩΝ: ΒΑΪΟΣ ΚΑΜΙΝΙΩΤΗΣ**

|  |
| --- |
| **ΤΙΤΛΟΣ ΕΡΓΑΣΙΑΣ**  |

**ΦΟΙΤΗΤΗΣ/ΤΡΙΑ: ………………………………**

**ΑΜ: ……………………………………..**

**ΕΞΑΜΗΝΟ: ………………………..**

**ΕΙΔΙΚΕΥΣΗ:……………………………………**

**ΚΑΛΑΜΑΤΑ 2019**